D O H O D A

MEDZI

VLÁDOU  SLOVENSKEJ  REPUBLIKY

A

VLÁDOU  BULHARSKEJ  REPUBLIKY

O  VEDECKO - TECHNICKEJ  SPOLUPRÁCI

Vláda Slovenskej republiky a vláda  Bulharskej republiky (ďalej len „zmluvné strany“)

uznávajúc dôležitosť medzinárodnej vedecko-technickej spolupráce pre rozvoj svojich národných ekonomík a prosperitu oboch krajín,

so snahou   ďalej rozvíjať  a podporovať  spoluprácu v oblasti vedy a techniky,

dohodli sa  takto:

Článok 1

1.	Zmluvné strany budú rozvíjať a podporovať spoluprácu v oblasti vedy a techniky v súlade s ustanoveniami tejto dohody a s  právnymi predpismi platnými v  Slovenskej republike a v Bulharskej  republike;
2.	Zmluvné strany budú podnecovať a podporovať vedeckú a technickú spoluprácu  prostredníctvom priamych kontaktov medzi vedeckými centrami,  najmä  inštitúciami  vysokých  škôl, všetkými vedecko-výskumnými inštitúciami a vedeckými  asociáciami  verejného a súkromného sektora v  oboch krajinách, v súlade s ich platnými  vnútroštátnymi právnymi predpismi;
3.	Výkonnými orgánmi, zodpovednými za vykonávanie tejto dohody, sú v Slovenskej  republike Ministerstvo školstva Slovenskej republiky a v Bulharskej republike  Ministerstvo školstva a vedy  Bulharskej republiky.

Článok 2

1. Podľa tejto dohody  spolupráca v oblasti vedy a techniky zahŕňa najmä:

a) 	spoločný výskum riešením špecifických  projektov a programov vo vzájomne dohodnutých  oblastiach podľa priorít v oblasti vedy, techniky a inovácií;
b) 	výmenu vedcov, špecialistov, výskumných pracovníkov a expertov pre riešenie programov a projektov vedecko-technickej spolupráce;
c) 	výmenu vedeckých a technických informácií, dokumentácie, ako aj laboratórnych vzoriek a zariadení;
d) 	organizovanie a konanie spoločných vedeckých konferencií, sympózií, seminárov, výstav, atď.;
e) 	iné formy spolupráce, na ktorých sa môžu zmluvné strany vzájomne dohodnúť.

2.  Zmluvné strany budú v čo najväčšom rozsahu podnecovať vedecko-technickú spoluprácu 
     medzi  podnikateľskými subjektami.
3.  Finančné podmienky spolupráce a realizáciu spoločných projektov budú  zmluvné  
     strany v každom  jednotlivom prípade  presne špecifikovať.   

                               Článok  3

1.	Na účely vykonávania tejto dohody  sa zriadi Spoločná komisia pre spoluprácu v oblasti  vedy a techniky (ďalej len „Spoločná komisia“), pozostávajúca z rovnakého počtu predstaviteľov  zmluvných strán; 
2.	Spoločná komisia sa stretáva zvyčajne raz ročne, pokiaľ to nebude inak dohodnuté, striedavo v  Slovenskej republike a v Bulharskej republike, vo vzájomne dohodnutých termínoch;
3.	Spoločná komisia vypracuje pravidlá pre realizáciu tejto dohody;
4.	Rozhodnutia Spoločnej komisie sa  budú prijímať spoločným rozhodnutím všetkých jej  členov .

Článok 4

Spoločná komisia:
a) vytvára vhodné podmienky pre realizáciu tejto dohody
b) určuje priority vzájomnej spolupráce
c) napomáha a podporuje realizáciu spoločných projektov a programov
d) iniciuje a schvaľuje programy spolupráce
e) hodnotí všeobecné podmienky tejto spolupráce a vypracúva odporúčania pre 
    dosiahnutie lepších výsledkov
f) poskytuje výročné hodnotenia Ministerstvu školstva Slovenskej republiky 
   a Ministerstvu školstva a vedy Bulharskej republiky o výsledkoch realizácie 
   podmienok tejto dohody a o ďalších výsledkoch v súvislosti s touto spoluprácou.

Článok  5

1. Nakladanie s duševným vlastníctvom, nadobudnutým zo spoločných aktivít na základe 
    tejto dohody sa upraví  vykonávacími dohodami medzi spolupracujúcimi organizáciami.     

          Ochrana duševného vlastníctva  je zabezpečená  v súlade s medzinárodnými dohodami 
          o duševnom vlastníctve, ktorých účastníkmi sú obidve krajiny – Slovenská republika aj 
          Bulharská republika, ako aj  podľa vnútroštátnych právnych predpisov  v obidvoch  
          krajinách.

2. Vedecké a technické informácie nehmotnej povahy, vyplývajúce zo spolupráce podľa 
    tejto dohody  stanú sa vlastníctvom spolupracujúcich strán a /alebo inštitúcií v súlade 
    s legislatívou Slovenskej republiky a Bulharskej republiky. Takéto informácie nemôžu      
    byť sprístupnené tretej strane, ak sa zmluvné strany a /alebo spolupracujúce inštitúcie  
   nedohodnú  inak, v súlade s legislatívou zmluvných strán.

Článok  6

1.	V zhode s touto dohodou a v súlade s existujúcim medzinárodným právom a predpismi, každá zmluvná strana  bude recipročne:

a)   umožňovať bezproblémový  vstup a výstup personálu – riešiteľom projektov   
      a zariadení, ktoré sa využíva pri riešení projektov a programov zmluvných strán 
      podľa tejto dohody;

b)	umožňovať oslobodenie nevyhnutného materiálu a zariadení poskytovaných  pre  spoločné aktivity podľa tejto dohody od dovozného cla; 
 
2.	Na vysielaných expertov  krajiny jednej zmluvnej strany do druhej, podľa článku 2,   
      odsek 1,  písmeno   »b«  sa  vzťahujú vnútroštátne právne predpisy  prijímacej krajiny.

Článok  7

	Náklady na mobility výskumných pracovníkov,  účastníkov na  realizácii programov a projektov, podľa článku 2, odsek 1, písmeno  „b“ tejto dohody, pokiaľ sa zmluvné strany nedohodnú inak, sa pokryjú nasledujúcim spôsobom:

a)	vysielajúca strana  hradí  dopravné náklady medzi hlavnými mestami obidvoch krajín alebo - ak je to výhodnejšie - medzi sídlami vysielajúcej a prijímacej inštitúcie

b)	prijímacia strana hradí náklady na ubytovanie, stravovanie a miestnu dopravu, ktorá je potrebná na plnenie programov a realizáciu projektov.

Článok   8

	Vedci, experti a reprezentanti inštitúcií tretích krajín, alebo medzinárodných organizácií môžu byť prizvaní k účasti na projektoch a programoch na základe súhlasu spolupracujúcich inštitúcií podľa tejto dohody. Náklady na túto účasť obvykle hradia zúčastnené inštitúcie tretej krajiny, pokiaľ sa krajiny zodpovedné za realizáciu tejto dohody nedohodnú  inak.

Článok  9

1. Táto dohoda môže byť menená alebo doplňovaná len so súhlasom obidvoch zmluvných 
    strán.  Zmeny  alebo doplnky sa musia  vykonať osobitným „Protokolom“, ktorý  bude 
     neoddeliteľnou súčasťou tejto dohody.

2. Akékoľvek spory, týkajúce sa výkladu alebo vykonávania tejto dohody, sa budú riešiť 
   prostredníctvom konzultácií v  rámci Spoločnej komisie, alebo osôb zodpovedných za   
   vykonávanie tejto dohody.

Článok 10

Táto dohoda neovplyvní práva a záväzky, vyplývajúce z iných  medzinárodných zmlúv, ktoré  zmluvné strany už uzavreli.

Článok 11

1.	Táto dohoda nadobudne platnosť prvým dňom  druhého  mesiaca po doručení neskoršej diplomatickej nóty o splnení podmienok stanovených vnútroštátnymi právnymi predpismi v príslušnej krajine; 

2.	Táto dohoda sa uzaviera na  dobu 5 rokov a automaticky sa predĺži o ďalšie päťročné obdobie, ak niektorá zo zmluvných strán neoznámi druhej zmluvnej strane písomnou formou zámer dohodu vypovedať, najneskôr šesť mesiacov pred dátumom  ukončenia jej platnosti;

3.	Ukončenie platnosti tejto dohody, ak sa zmluvné strany nedohodnú inak, neovplyvní rozpracované  projekty alebo programy, ktoré nebudú úplne dokončené k dátumu skončenia platnosti tejto dohody.  

Dané v............................... dňa...................................2005 vo  dvoch pôvodných vyhotoveniach, každé v slovenskom, bulharskom a  anglickom jazyku, pričom všetky tri znenia majú rovnakú platnosť.  V prípade rozdielnosti výkladu slovenského a bulharského znenia bude rozhodujúce znenie  v anglickom jazyku.

Za vládu 			                                                                  Za vládu 
Slovenskej republiky	                                                                 Bulharskej republiky